Na podlagi 5. člena splošnega pravilnika o športnih tekmovanjih slepih in slabovidnih Slovenije je sekcija za šport dne 11. 10. 2013 sprejela

Tehnični pravilnik za organizacijo in izvajanje tekmovanj slepih in slabovidnih Slovenije v vrtnem kegljanju

SPLOŠNE OPREDELITVE
1. člen

Ta pravilnik ureja in določa organizacijo in izvedbo predtekmovanja in prvenstva Zveze društev slepih in slabovidnih Slovenije (v nadaljnjem besedilu ZDSSS) v vrtnem kegljanju.

2. člen

Tekmovanja  potekajo v skladu s splošnim pravilnikom o športnih tekmovanjih slepih in slabovidnih Slovenije ter po določbah tega pravilnika.

3. člen

Na društvenem tekmovanju lahko sodeluje neomejeno število tekmovalcev iz MDSS, ZSSM ali drugi slepi in slabovidni tekmovalci, na regijskem tekmovanju pa tisti, ki so pravočasno vložili svojo prijavo in se udeležili kvalifikacij. Na prvenstvu ZDSSS lahko nastopijo tekmovalci, ki so se na tekmovanje uvrstili iz regijskih tekmovanj.

TEKMOVANJE
4. člen

Tekmovanje je posamično in ekipno. Tekmuje se v vseh kategorijah v skladu s 7. členom splošnega pravilnika o športnih tekmovanjih slepih in slabovidnih Slovenije, in sicer po ostanku vida in spolu.

Organizator oziroma izvajalec lahko združi kategoriji B3 in B4.

Tekmovalci v kategoriji B1 morajo biti opremljeni z nepresojnimi očali. Tekmovalci v kategoriji B1 morajo imeti vodnika/spremljevalca. Tekmovalci v kategoriji B2 imajo spremljevalca po potrebi.

Ekipno tekmovanje
5. člen

Ekipo sestavljajo trije tekmovalci in sicer eden iz kategorije B1, eden iz kategorije B2, ter eden iz kategorije B3 ali B4. Ekipa ima lahko tri  rezervne tekmovalce, vendar ne več kot enega za vsako kategorijo. 

Tekmovalci kategorije B1 lahko nadomestijo sebi enake tekmovalce in tekmovalce iz vseh drugih kategorij. Tekmovalci kategorije B2 lahko nadomesti sebi enake tekmovalce in tekmovalce iz kategorije B3, tekmovalci kategorije B3/B4 pa lahko nadomestijo sebi enake tekmovalce iz kategorije B3/B4.
                                       
6. člen

Tekmovanje poteka na treh ravneh:

1. raven - društveno tekmovanje
2. raven - regijsko tekmovanje
3. raven - prvenstvo ZDSSS.

Tekmovalna sezona
7. člen

Tekmovalna sezona traja od aprila do konca junija tekočega leta. Sklepna društvena tekmovanja morajo biti izvedena 21 dni pred prvim regijskim tekmovanjem. Regijska tekmovanja morajo biti izvedena najmanj teden dni pred prvenstvom ZDSSS (o datumih se medsebojno uskladijo udeležene organizacije).

Prvenstvo ZDSSS se izvede do konca junija.

Društveno tekmovanje
8. člen

Društveno tekmovanje je enkratno tekmovanje in poteka po društvenih pravilnikih in določilih. Namen tekmovanja je izbrati tekmovalce, ki bodo nastopali v društvenih ekipah. Posameznik, ki ne sodeluje na društvenem tekmovanju in se ne uvrsti v ekipo ali med posameznike, ne more sodelovati na regijskem tekmovanju.

9. člen

Posamezen MDSS lahko oblikuje neomejeno število ekip v moški in ženski konkurenci.

Regijska tekmovanja
10. člen

Sodelujejo najboljši predstavniki MDSS.  
Vrstni red nastopov v kategoriji se žreba. Praviloma nastopajo najprej tekmovalke nato tekmovalci po vrstnem redu B1, B2, B3, B4.

11. člen

Regijsko tekmovanje je tekmovanje uvrščenih ekip in posameznikov iz društev, ki sestavljajo skupino po določilih tega pravilnika.

12. člen

V okviru skupine društev se izvedejo tri tekmovanja – trije turnirji. Vsako MDSS izvede eno tekmovanje po v naprej določenem vrstnem redu.

13. člen.

Regije po tem pravilniku so:
1.ZAHODNA: MDSS Koper, MDSS Nova Gorica, MDSS Kranj,
2.CENTRALNA: MDSS Ljubljana, MDSS Celje, MDSS Novo mesto, 
3.VZHODNA: MDSS Maribor, MDSS Murska Sobota, MDSS Ptuj.

Vodenje tekmovanja
14. člen

Regijska tekmovanja vodi turnirski odbor v katerem ima vsak MDSS svojega predstavnika. 

15. člen

Tekmovalni odbor oziroma strokovna služba MDSS po zadnjem regijskem tekmovanju pisno obvesti sekcijo za šport pri ZDSSS in izvajalca prvenstva ZDSSS, o prvih dveh uvrščenih tekmovalcih iz vsake kategorije in prvih dveh ekip, ki so se po ciklusu tekem uvrstili na prvenstvo ZDSSS. 

Ugotavljanje vrstnega reda ekip in posameznikov

16. člen
                      
O uvrstitvi določa seštevek podrtih kegljev na vseh treh tekmah. Najboljša je tista ekipa, ki ima skupno največ podrtih kegljev iz treh tekem. Če imata dve ali več ekip seštevek podrtih kegljev enak, je boljša tista ekipa, ki ima boljši rezultat pri čiščenju. V primeru, da  imata dve ali več ekip tudi ta seštevek enak, je boljša tista ekipa, ki ima manj praznih metov iz vseh tekem. Zadnji in odločujoč kriterij pa je, da je boljša tista ekipa, ki ima večji seštevek podrtih kegljev tekmovalec kategorije B1.
                                              
17. člen

Vrstni red posameznikov v moški in ženski kategoriji se smiselno določa tako kot za ekipe.

18. člen

Na prvenstvo ZDSSS se uvrstijo:
•	prvi dve ženski ekipi iz vsake regije (pogoj je udeležba na vseh predtekmovanjih), 
•	prvi dve moški ekipi iz vsake regije (pogoj je udeležba na vseh predtekmovanjih),
•	najboljša dva posameznika v moški in ženski konkurenci iz vsake kategorije, ne glede na to ali so se uvrstili kot člani kvalificiranih ekip ali ne. 

Število udeležencev se lahko s sklepom sekcije za šport pri ZDSSS vsako leto določi na novo.

19. člen

V primeru da se eden ali več uvrščenih tekmovalcev v konkurenci posameznikov ne udeleži prvenstva ZDSSS, jih lahko nadomestijo naslednje uvrščeni tekmovalci.

Sodniki
20. člen

Na vsakem tekmovanju mora biti prisoten najmanj en sodnik. 

V spornih primerih pritožb soodloča skupaj s tekmovalnim odborom.

PRAVILA IGRE ZA VRTNO KEGLJANJE

21. člen

Vrtno kegljanje je način kegljanja, ki je smiselno enak kot kegljanje na steznem kegljišču na 9 kegljev, zato se za tekmovanje uporabljajo pravila Svetovne zveze za kegljanje na 9 kegljev, razen:

•	krogla je obešena na vrvici
•	tekmovalec stoji na mestu za označeno razdaljo od kegljev
•	krogla mora biti spuščena iz roke tako, da podira keglje v gibanju nazaj proti tekmovalcu (od zadaj).

22. člen

Dimenzije kegljišča v priloženi skici so sestavni del pravil.

Število metov
23. člen

Način metov za ekipno in posamično razvrstitev:

Pred začetkom tekmovanja vsako društvo prijavi vrstni red tekmovalcev v ekipni in nato posamični konkurenci. 

Vsak tekmovalec ima pravico do treh poskusnih metov.

Način metov je za ekipno in posamično tekmovanje enak. 

Vsak prijavljeni tekmovalec ima na voljo 20 metov v zaporedju, in sicer 5 metov na polno postavitev in 15 metov na čiščenje. Če se tekmovalec pravočasno ne pojavi na mestu za mete, se počaka dve minuti, če se tudi v tem času ne pojavi, se mu zabeleži ničla (0). 

Način metov za 12-urni maraton:
Ob prijavi do 10 ekip ima vsak tekmovalec na voljo 20 metov v krogu tekmovanja. Če je prijavljenih 11 ekip ali več ima vsak tekmovalec na voljo 10 metov.

Štetje točk
24. člen

Vsak pravilno podrti kegelj šteje eno točko.

25. člen

Keglji so pravilno podrti, če:
•	krogla sama neposredno podre keglje pri svojem povratnem gibanju
•	padajoči kegelj podre druge keglje.

26. člen

Keglji niso pravilno podrti, če:
•	so  podrti od krogle, ki se je gibala neposredno od igralca proti kegljem,
•	so očitno prestavljeni iz ležišča, vendar še stojijo, 
•	so podrti od krogle, ki se jo je kdor koli dotaknil med zamahom, letom  ali se je med letom dotaknila katere koli stvari,
•	ni podrt noben kegelj, je met veljaven, vendar nima vrednosti. Oznaka takega lučaja v zapisniku se vodi kot » – «.

Način izvajanja metov
27. člen

Meti se izvajajo z določenega mesta brez predhodnega gibanja. Do same izvedbe meta lahko tekmovalcu iz kategorije B1 ali B2 fizično pomaga spremljevalec.

28. člen

Meti so neveljavni, če tekmovalec:
•	prestopi črto ali prag, ko izvede met,
•	če mu pomočniki pri izvedbi meta fizično pomagajo,
•	če izvede svoj met ali niz metov pred sodnikovim znakom.

Vrstni red metanja
29. člen

Zaporedje izvajanja metov znotraj posamezne ekipe je določeno s prijavo na tekmo. Zaporedje nastopa ekip se izvede z predhodnim žrebanjem.

Sodnik
30. člen

Na tekmovanju sodnik sodeluje z zapisnikarjem.

31. člen

Sodnik mora vsako odločitev, ki jo sprejme, objaviti glasno (število podrtih kegljev po vsakem izvedenem metu, napake, ipd.). 

32. člen

Zapisnik je standardni obrazec, ki ga izdela in določi sekcija za šport pri ZDSSS, in je priloga temu pravilniku. 

Na tekmovanju ga vodi zapisnikar.

Vsak seštevek metov (rezultat) mora zapisnikar ali sodnik glasno objaviti.

Naloge spremljevalca tekmovalca
33. člen

Spremljevalec je dolžan:
•	da tekmovalce pravilno postavi oz. orientira na položaju za mete
•	da tekmovalcu, ki izvaja mete, z glasom pojasni, kateri keglji še stojijo 
•	da tekmovalcu poda kroglo v roke.

34.  člen

Vse morebitne bonitete in koristi, ki izhajajo iz nastopanja, in doseženih uspehov, lahko uveljavlja le prijavitelj, ki  tekmovalce tudi (so)financira. 

PREHODNE IN KONČNE DOLOČBE
35. člen

Tehnični pravilnik začne veljati naslednji dan po sprejemu na seji sekcije za šport pri ZDSSS.

36. člen

S sprejemom tega pravilnika preneha veljati prej veljavni tehnični pravilnik za organizacijo in izvajanje tekmovanj slepih in slabovidnih Slovenije v vrtnem kegljanju.

Ljubljana, 11. 10. 2013

Predsednik sekcije za šport pri ZDSSS:

Emil Muri, l. r.